KLASA:034-28/24-01/10

URBROJ:711-02-02/02-2024-2

Zagreb, 5. prosinca 2024.

 **Bojan Jovanović**

 **Predmet: očitovanje na zahtjev Bojana Jovanovića**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 14. studenog 2024. godine zaprimilo od Bojana Jovanovića, poslovnog savjetnika u procesu savjetovanja klijenata, zahtjev za nekoliko očitovanja koji se tiču primjene Zakona o lobiranju i to kako slijedi:

1.) Što se smatra valjanim dokazom o zaposlenoj ili na drugi način angažiranoj fizičkoj osobi koja će obavljati djelatnost lobiranja u ime pravne osobe u smislu članka 9. stavka 2. točke b) Pravilnika o vođenju registar lobista („Narodne novine“, broj 123/2024., u daljnjem tekstu Pravilnik)?

2.) Hoće li Povjerenstvo ishoditi dokaze ili je strana osoba obavezna samostalno ishoditi dokaze o pravomoćnoj neosuđivanosti za kaznena djela predviđena Zakonom o lobiranju?

3.) Je li potrebna registracija svih osoba koje sudjeluju na sastanku, ukoliko na sastanku sudjeluje više osoba iz istog trgovačkog društva?

4) Moraju li se stručnjaci koji sudjeluju na sastanku kao potpora tehničkom objašnjavanju stručnog dijela registrirati kao lobisti?

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. Zakona o lobiranju („Narodne novine“, broj 36/2024., u daljnjem tekstu ZOL) ali se njegov sadržaj odnosi na tumačenje odredaba ZOL-a, odnosno njegovih podzakonskih propisa, stoga se Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva, kao nadležno tijelo za provedbu ZOL-a, vođenje Registra lobista i izricanje sankcija za kršenje navedenog zakona, na 66. sjednici održanoj dana 5. prosinca 2024. godine, očitovalo kako slijedi.

U odnosu na prvo pitanje, Povjerenstvo ističe da je odredbom članka 2. stavka 3. ZOL-a lobist određen kao domaća ili strana fizička ili pravna osoba koja lobira i koja je upisana u Registar lobista i podrazumijeva:

1. lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste
2. lobiste koji lobiraju u ime poslodavca kod kojeg su zaposleni ili
3. lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

Odredbom članka 9. stavka 2. točke b) Pravilnika propisano je da se uz zahtjev za upis u registar lobista pravne osobe prilaže dokaz o zaposlenoj ili na drugi način angažiranoj fizičkoj osobi koja će obavljati djelatnost lobiranja u ime pravne osobe.

Valjani dokaz o zaposlenoj ili na drugi način angažiranoj osobi može biti Potvrda o radnopravnom statusu osiguranika HZMO-a, Ugovor o radu, Ugovor o djelu, Izvadak iz sudskog registra ili neka druga jednakovrijedna potvrda kojim se dokazuje angažiranost fizičke osobe od strane pravne osobe.

U odnosu na drugo pitanje koje se odnosi na obavezu ishođenja dokaza o neosuđivanosti strane pravne osobe, dokaz koji je potreban za upis u Registar lobista za pravnu osobu sukladno odredbi članka 9. stavka 2. točke d) Pravilnika, valja istaknuti sljedeće.

Sukladno članku 12. stavku 3. ZOL-a uvjeti za upis u Registar lobista za pravnu osobu su upis u odgovarajući registar pravnih osoba i činjenica da pravna osoba nije pravomoćno osuđena za kaznena djela protiv službene dužnosti, kaznena djela protiv gospodarstva i kazneno djelo iz članka 339. (podmićivanje zastupnika) Kaznenog zakona te kaznena djela protiv sigurnosti platnog prometa i poslovanja iz Kaznenog zakona (»Narodne novine«, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11. i 77/11.) odnosno da nije pravomoćno osuđena za ostala kaznena djela za koja se kazneni postupak pokreće po službenoj dužnosti.

Nadalje, člankom 12. stavkom 4. ZOL-a uvjeti za upis u Registar lobista odgovarajuće se primjenjuju na stranu fizičku ili pravnu osobu koja dokazuje svoju nekažnjavanost za odgovarajuća kaznena djela propisana nacionalnim propisima države čije je osoba državljanin odnosno države poslovnog nastana.

Povjerenstvo će za domaću pravnu osobu po službenoj dužnosti pribaviti podatke o neosuđivanosti, sve sukladno odredbi članka 47. stavka 2. Zakona o općem upravnom postupku („Narodne novine“, broj 47/09., 110/21., u daljnjem tekstu ZUP) prema kojem tijelo koje vodi upravni postupak po službenoj dužnosti pribavlja podatke koje vodi javnopravno tijelo kod kojeg se vodi postupak, odnosno drugo javnopravno tijelo ili sud. Međutim, u odnosu na stranu pravnu osobu koja je u obvezi priložiti dokaz o neosuđivanosti iz druge države, a imajući na umu specifičnost različitih pravnih uređenja zaštite osobnih podataka i povjerljivosti evidencija o osuđivanosti državljana drugih država, Povjerenstvo nije u mogućnosti pribaviti takav dokaz samostalno ili bi pribavljanje takvog dokaza, ako bi i bilo moguće za pojedine države, bila povezano s poteškoćama i dugotrajnošću diplomatske dostave te zato ne bi bilo u skladu s načelom učinkovitosti i ekonomičnosti ZUP-a. Imajući u vidu navedene okolnosti, strana pravna osoba je stoga u obvezi sama pribaviti i priložiti dokaz o neosuđivanosti iz druge države uz zahtjev za upis u Registar lobista. U odnosu na odredbu članka 12. stavka 4. ZOL-a, a kada se radi o strancu koji nema poslovni nastan u Republici Hrvatskoj, on dokazuje svoju nekažnjivost za odgovarajuća kaznena djela propisana nacionalnim propisima države čije je osoba državljanin, a koja imaju ista ili slična obilježja kaznenih djela navedenih u članku 12. stavku 4. ZOL-a.

Konačno, u odnosu na posljednja dva pitanja, što se tiče obveze registracije u Registar lobista za osobe koje sudjeluju na sastancima, valja imati na umu da je odredbom članka 2. stavka 1. ZOL-a lobiranje određeno kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja, a da je odredbom članka 11. ZOL-a propisana obveza upisa u Registar lobista svakoga tko lobira.

 Također, odredbom članka 6. stavka 1. ZOL-a određeno je da je prije početka lobiranja lobist dužan predstaviti se lobiranoj osobi, dokazati da je upisan u Registar lobista te navesti cilj i korisnika lobiranja za kojeg lobira. Odredbom članka 7. stavka 1. ZOL-a lobirana osoba može pristati komunicirati s lobistom samo nakon prethodne provjere upisa lobista u Registar lobista.

Zakon o lobiranju predviđa jednu iznimku za stručnjake koji sudjeluju na sastanku i to u odredbi članka 4. točke c) ZOL-a kojom je određeno da se lobiranjem ne smatra aktivnost osoba kada sudjeluju kao stručnjaci na sastancima, sjednicama ili konzultacijama o pitanjima koja se odnose na pripremu nacrta zakona, drugih propisa, općih akata te strateških i planskih dokumenata na poziv ili na inicijativu tijela zakonodavne ili izvršne vlast, tijela državne uprave, drugih državnih tijela, tijela jedinica lokalne ili područne (regionalne) samouprave, uključujući njihova upravna tijela, odnosno drugih pravnih osoba i tijela koja imaju javne ovlasti, bez obzira na to djeluju li za naknadu ili besplatno.

Dakle, iz svega navedenog proizlazi, da svi sudionici sastanka na kojem se lobira i koje aktivno lobiraju, dakle ostvaruju određeni oblik usmene ili pisane komunikacije prema lobiranoj osobi, moraju biti registrirane u Registar lobista. Nadalje, temeljem članka 7. stavka 2. ZOL-a lobirana osoba dužna je odbiti svaku komunikaciju s osobom koja nije upisana u Registar lobista, budući je sukladno citiranim odredbama ZOL-a isključivo predviđena komunikacija između lobista i lobirane osobe, slijedom čega druge osobe koje nisu lobisti i nisu upisane u Registar lobista ne mogu biti nazočne na sastancima te je lobirana osoba dužna odbiti komunikaciju s navedenim osobama.

U odnosu na postavljeno pitanje moraju li se stručnjaci koji sudjeluju na sastanku kao potpora tehničkom objašnjavanju stručnog dijela registrirati kao lobisti, Povjerenstvo ukazuje na citiranu odredbu članka 4. točke c) ZOL-a kojom je predviđena iznimka u odnosu na stručnjake koji djeluju u pitanjima koja se odnose na pripremu nacrta zakona, drugih propisa, općih akata te strateških i planskih dokumenata na poziv ili na inicijativu tijela zakonodavne ili izvršne vlasti, tijela državne uprave, drugih državnih tijela, tijela jedinica lokalne ili područne (regionalne) samouprave, uključujući njihova upravna tijela, odnosno drugih pravnih osoba i tijela koja imaju javne ovlasti, bez obzira na to djeluju li za naknadu ili besplatno te se samo u navedenoj situaciji ne bi radilo o lobiranju. Pritom je važno istaknuti da takvi stručnjaci sudjeluju samo na poziv ili inicijativu tijela izričito navedenih u citiranoj odredbi članka 4. točke c) ZOL-a i jedino je u tom slučaju zakonom predviđeno da stručnjaci sudjeluju na sastancima.

Slijedom toga, stručnjaci koji bi sudjelovali na sastanku s pozicije i na poziv pravne osobe lobista, ne bi mogli nazočiti navedenim sastancima, budući lobiranje sukladno navedenim odredbama ZOL-a podrazumijeva isključivo komunikaciju lobista upisanog u Registar lobista i lobirane osobe, kako je to naprijed i objašnjeno.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana